የእስራኤል ባለሙያዎች 200 ኢትዮጵውያንን በማሠልጠን የአንበጣ መንጋን ለማጥፋት ሊዘምቱ ነው
ከቅርብ ጊዜ ወዲህ በኢትዮጵያ እየተባባሰ የመጣውን የበረሃ አንበጣ መንጋ ወረርሽን ለማጥፋት፣ በችግሩ ዙሪያ በቂ ክህሎት ያካበቱ የእስራኤል ባለሙያዎች ከ200 በላይ ኢትዮጵያውያንን በማሠልጠን፣ የአንበጣ መንጋው በተከሰተባቸው አካባዎች ሊሰማሩ መሆኑን በኢትዮጵያ የእስራኤል ኤምባሲ አስታወቀ፡፡አራት ባለሙያዎችን የያዘው ግብረ ኃይል ማክሰኞ ኅዳር 1 ቀን 2013 ዓ.ም. አዲስ አበባ የገባ ሲሆን፣ የሁለት ሳምንታት ቆይታ እንደሚኖውም ተገልጿል፡፡ በቆይታውም ከግብርና ሚኒስቴርና ለሌሎች የመንግሥት የሥራ ኃላፊዎች ጋር ውይይት ካደረገ በኋላ ለ200 ኢትዮጵያውን ሥልጠና በመስጠት፣ በሚቀጥለው ቅዳሜ ወደ ጅግጅጋ በማምራት የመጀመርያ እንቅስቃሴ እንደሚያደርግ ተነግሯል፡፡ ባለሙያዎቹ ከሁለት ቶን በላይ የሚመዝኑ የመረጃ መሰብሰቢያ መሣሪያዎች፣ ኬሚካልና ለሥራው የሚያግዙ ዕቃዎችን መያዛቸውን፣ የአንበጣ መንጋውን በቶሎ ለማስወገድ የሚያግዝ ሥራ እንደሚከናወን ተጠቁሟል፡፡ ባለፉት 25 ዓመታት ውስጥ ታይቶ በማይታወቅ ሁኔታ በበረሃ አንበጣ ለተወረረችው ኢትዮጵያ፣ ለችግሩ መፍትሔ የሚሆን ድጋፍ ጠቅላይ ሚኒስትር ዓብይ አህመድ (ዶ/ር) በጠየቁት መሠረት ከእስራኤል መንግሥት የተላኩት ባለሙያዎች፣ የሁለቱን አገሮች ትብብርና ወንድማማችነት ማሳያ እንደሚሆኑ መግለጫው አክሏል፡፡ የኤምባሲው መረጃ እንደሚያሳው፣ ባለሙያዎቹ በዘመናዊ የመረጃ መሰብሰቢያ መሣሪያ በቀን የአየር ላይ መረጃ በመሰብሰብ፣ ሌሊት የኬሚካል ርጭት በማድረግ አንበጣ መንጋውን የማጥፋት ዘመቻ ያከናውናሉ፡፡ የበረሃ አንበጣው በአሁኑ ጊዜ በሶማሌ፣ በአፋር፣ በኦሮሚያ፣ በአማራ፣ በትግራይ ክልሎችና በድሬዳዋ ከተማ አስተዳደር እንደተከሰተ ይታወቃል፡፡መንግሥት በተለያዩ አካባቢዎች የተከሰተውን አንበጣ መንጋ ለማጥፋት በአውሮፕላን የኬሚካል ርጭትና በሰው ኃይል መንጋውን በተለያዩ ባህላዊ መንገዶች የማጥፋትና የማባረር ሥራ እያከናወነ ቢሆንም፣ እስካሁን ቢያንስ ከ200 ሺሕ ሔክታር መሬት በላይ አዝርዕት ማውደሙን መረጃዎች ያመለክታሉ፡፡ 